През това време силите на Жечпосполита се опитват да потушат вълненията в Украйна, но са отслабени от десетилетията дълги войни (Въстанието на Хмелницки, Шведския потоп и Полско-турската война (1672 – 1676)). Опитвайки се да използват тази слабост, татарите, които редовно извършват набези по границите на Жечпосполита в търсене на плячка, нападат този път в съюз с казаците под управлението на хетман Дорошенко. Въпреки това те са спрени от войските на Полско-литовската държава под ръководството на хетман Ян III Собиески, който спира първата им атака (1666 – 1667), побеждавайки ги неколкократно и най-накрая подписва примирие след битката при Подгайце.